Свят | Руските войски напускат Грузия - Dnevnik.bg
15:51, 31 юли 05 , 167
Руските военни части започнаха в неделя изтеглянето си от Грузия, за да се пребазират във Владикавказ, съобщи Би Би Си. От базата в Батуми първа излезе колона от камиони, която ще бъде съпровождана на грузинска територия от полиция. През седмицата персоналът и тежката техника също трябва да напуснат базата. Втората руска база на територията на бившата съветска република - в Алхалкалаки, ще бъде изпразнена до края на 2008 г.
Извеждането на войските трябваше да започне в петък, но руските представители заявиха, че не са получили в срок визите и разрешенията за пребазирането на техниката. Това не попречи на акцията, тъй като извеждането на частите беше наблюдавано от високопоставени военни представители на двете страни.
ИТАР-ТАСС съобщава, че част от руската техника - 40 единици тежко въоръжение, сред които 20 танка, ще бъдат изведени от Грузия на два товарни кораба. По условията на споразумението, сключено между двете страни, танковете и другата тежка техника трябва да напуснат страната до 1 септември.
Наблюдатели подчертават, че въпросното споразумение оставя вратичка за запазване до известна степен на руското военно присъствие, но под друга форма. Беше решено базата в Батуми да се преоборудва в грузино-руски антитерористичен център.
Грузия,ИТАР-ТАСС